KCE ร่วงเกือบ 4% มีปัจจัยลบโฟล์คสวาเกนแจ้งข้อมูลเท็จเรื่องปล่อยมลพิษ
KCE ร่วงเกือบ 4% มีปัจจัยลบโฟล์คสวาเกนแจ้งข้อมูลเท็จว่าปล่อยมลพิษน้อยเกินจริง ซึ่งอาจนำไปสู่การตรวจสอบค่ายรถยนต์ทุกค่ายในสหรัฐและสหภาพยุโรป หุ้นกลุ่มยานยนต์จึงพากันร่วงทั่วโลก โดย ณ เวลา 10.06 น.ราคาอยู่ที่ 54.25 บาท ลบ 2 บาท หรือ 3.56% มูลค่าการซื้อขาย 27.95 ล้านบาท
23 ก.ย. 2558

ผู้สื่อข่าวรายงานว่า ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 10.06 น.อยู่ที่ 54.25 บาท ลบ 2 บาท หรือ 3.56% มูลค่าการซื้อขาย 27.95 ล้านบาท  โดยเปิดตลาดที่ 55 บาท ต่ำสุดที่ 53.50 บาท สูงสุดที่ 55 บาท ขณะที่ดัชนีหุ้นไทยโดยรวมลบ 0.31%

บล.ดีบีเอส วิคเคอร์ส ระบุในบทวิเคราะห์(23 ก.ย.) สำหรับเรื่องของบริษัทโฟล์คสวาเกน เอจี ที่แจ้งข้อมูลเท็จว่าปล่อยมลพิษน้อยเกินจริง ซึ่งอาจนำไปสู่การตรวจสอบค่ายรถยนต์ทุกค่ายในสหรัฐและสหภาพยุโรป หุ้นกลุ่มยานยนต์จึงพากันร่วงทั่วโลก ซึ่งส่วนนี้อาจเป็น Sentiment ทางลบกับ KCE ซึ่งเป็นผู้ผลิตชิ้นส่วนอิเลคทรอนิกส์ในรถยนต์ที่เน้นส่งออกไปยุโรปในระยะสั้น
ด้านบล.กรุงศรี ระบุในบทวิเคราะห์(23 ก.ย.)ส่วนกรณีของโฟล์คสวาเกนไม่น่าจะมีผลกระทบต่อตลาดหุ้นบ้านเรา แต่จะมีความหมายต่อเศรษฐกิจเยอรมันนีหรือ “Made in Germany” และอาจมีผลลบในเชิงจิตวิทยาต่อ KCE ที่ขายแผงวงจรไฟฟ้าให้กับ supplier ของ Volkswagen
ขณะที่ บล.แอพเพิล เวลธ์ แนะนำเก็งกำไร KCE , VNG  ระยะสั้นหลังคาดได้ประโยชน์จากทิศทางค่าเงินบาทอ่อนค่า โดยวันนี้เงินบาทเปิด 36.10/12 แนวโน้มยังอ่อนค่า
 